לפני כשנה דווחנו לכם על כוונת חברת המזרח לייבא ארצה את דגמי גרייט וול הסינית. החל מהיום זה הופך רשמי – אחת מיצרניות הרכב הגדולות בסין מצטרפת לקרב על הלקוח הישראלי. הדגם הראשון שמגיע אלינו הוא גרייט וול סטיד, טנדר עבודה בתצורת "דאבל-קאבינה" שיתמודד מול איסוזו די מקס ודומיו.
עם מנוע בנזין מיושן בנפח 2.4 ליטר (125 כ"ס בלבד) וללא תיבת הילוכים אוטומטית או בקרת יציבות ESP, יתקשה גרייט וול סטיד להתחרות בטכנולוגיה של מובילות השוק היפניות. מצד שני, כוח העבודה הזול במעצמת הרכב החדשה מהמזרח מאפשר תג מחיר אטרקטיבי ביותר: החל מ-134,900 שקל לסטיד 2X4 בסיסי ועד 168,900 אלף שקל עבור 4X4 מאובזר. לשם השוואה, המחיר של טויוטה היילקס 4X4 ידנית הוא 217,900 שקל.
מלבד למחיר הנמוך, גרייט וול מחזיקה קלף נוסף בשרוול: אבזור מותרות, והרבה ממנו. רמת הגימור הגבוהה (DLX) של הסטיד כוללת מסך תצוגה עם DVD, GPS, מערכת שמע וחיבור בלוטות', וכן ריפודי עור ומצלמת נסיעה לאחור. חברת המזרח, המייבאת לישראל גם את דגמי לנד רובר, תציע לכל לקוח של הסטיד אפשרות הסבה להנעה בגז. עלות ההנעה תעמוד על 295 שקלים לחודש למשך תקופה של 3 שנים. ללא הסבה צורך הרכב 10.7 ק"מ לליטר בנזין, לפי נתוני יצרן.
עוד הכריזו ביבואן כי המשפחתית הקומפקטית גרייט וול C10 תעלה ארצה במחצית הראשונה של 2012. בהמשך עשוי ההיצע המקומי להתחזק גם במכונית סופר-מיני וברכב פנאי-שטח. עד ל-2015 מצפה היבואן להגיע ליעד מכירות שנתי מכובד מאוד של 5,000 כלי רכב.